Viskupič, Jozef, poslanec NR SR (2014-12-11):
Ďakujem, pani predsedajúca. Vážené kolegyne, kolegovia, dovoľte mi uviesť návrh zákona. Keďže sme vo fáze predkladania opozičných návrhov, sa stáva, že pomaly, tak ako hovoril, myslím, že kolega Brocka na pána Drobu, že sú to naše evergreeny, tak s týmto návrhom zákona sa dostávame opakovane a robíme to úmyselne. Jeden pán poslanec, predseda výboru a teraz vo funkcii podpredsedu výboru má za to, že v parlamente by sme sa mali hlavne zaoberať komentovaním napĺňania programového vyhlásenia vlády a podobne. A my, čo máme iný názor, že my sme mali takisto svoje volebné programy, niečo v tých volebných programoch bolo dané ako záväzok voličom, na základe čoho sme dostali mandát ich zastupovať v tejto snemovni, a preto sa nám nečudujte, páni vládni poslanci, že predkladáme pilierové časti našich volebných programov opakovane a snažíme sa presvedčiť aj vás o tom, že tie mandáty sme dostali rovnako ako vy od voličov. A mohli by ste sa pozrieť aj na legislatívne úpravy, ktoré možno nejdú v línii vašich straníckych programov, ale takisto reprezentujú nezanedbateľnú vzorku slovenského obyvateľstva. A jedna z týchto tém, ktorá by nás mohla spojiť cez politické spektrum a často pri rozhovoroch mám za to, že nás to spája, je presne táto téma, ktorú sa týmto návrhom zákona budem snažiť pred vás predložiť. Ide o to, že cieľom tohto návrhu zákona je zaviesť nezlučiteľnosť funkcií poslanca Národnej rady s funkciou predsedu vyššieho územného celku a starostov obce do našej ústavy popri iných funkciách, s ktorým máme za to, že výkon mandátu poslanca Národnej rady by bol nezlučiteľný. Toto uvádzame na základe toho, že sa nám deje vo verejnej správe neblahý stav tzv. funkcionárov supermanov a my vychádzame a takisto chcem veriť, že mnohí z vás, že samotný mandát poslanca dokáže a napĺňa pracovnými povinnosťami časové dotácie, ktoré sa dajú niekedy v 12-, niekedy 13-hodinových denných pracovných výkonoch urobiť natoľko, že žiadna iná funkcia sa nedá v absolútnom nasadení pre jednu z nich vykonávať a nedá sa, ľudsky povedané, sedieť s jedným zadkom na dvoch, troch, dokonca máme jedného super funkcionára niekde z Považskej Bystrice, ktorý sedí na siedmich funkciách alebo zastáva sedem funkcií, a pri tomto je dôležité, že hovoríme o funkciách, ktoré sú zároveň platené z verejných zdrojov. Chceme a máme za to, že navrhovanou legislatívnou úpravou by sa zaviedol princíp jedného mandátu pri výkone verejnej funkcie a poslancom Národnej rady by sa umožnilo, aby vykonávali svoju funkciu zodpovedne, plnohodnotne, s plným nasadením a nezávisle. Princíp výkonu jedného mandátu je pojmom, ktorý zahŕňa výkon funkcií, ktoré obsahom a rozsahom povinností možno analogicky vnímať ako prácu na plný úväzok. Zavedenie princípu jedného mandátu nebráni uplatneniu základného práva na prístup k voleným a iným verejným funkcionárom v zmysle čl. 30 ods. 4 Ústavy Slovenskej republiky, ako ani práva zúčastňovať sa na správe vecí verejných priamo v zmysle čl. 30 ods. 1 Ústavy Slovenskej republiky. V súlade s čl. 5 ods. 7, 8 ústavného zákona o ochrane verejného záujmu, ak poslanec Národnej rady vykonáva funkciu, zamestnanie alebo činnosť podľa tohto ústavného zákona, v čase ustanovenia do verejnej funkcie je povinný do 30 dní odo dňa ustanovenia do verejnej funkcie takúto funkciu, zamestnanie alebo činnosť skončiť alebo vykonať zákonom ustanovený právny úkon smerujúci k jej skončeniu. Ak je poslanec Národnej rady vymenovaný do funkcie vedúceho ústredného orgánu štátnej správy alebo štátneho tajomníka, jeho mandát počas výkonu tejto funkcie nezaniká, ale sa neuplatní. Toľko hovorí ústava. Máme za to, že ten právny inštitút nezlučiteľnosti alebo inkompatibility viacerých verejných funkcií by mal byť tým imanentným alebo zásadným prvkom demokratického právneho štátu a predstavuje jeden zo základných vyvažovacích mechanizmov verejnej moci. Jeho podstatou je zákaz výkonu verejnej funkcie paralelne s výkonom iných funkcií, zamestnaní alebo činností nezlučiteľných s funkciou verejného funkcionára. Platná ústavná úprava inkompatibility alebo nezlučiteľnosti poslancov Národnej rady sa zameriava predovšetkým na horizontálnu úroveň verejnoprávnych vzťahov, ale regulácia vo vertikálnom smere, vzťah k voleným orgánom územnej samosprávy doteraz absentuje, čo je právna medzera, ktorú týmto návrhom zákona chceme zalepiť, odstrániť alebo vymazať z nášho právneho systému. Chcel by som povedať, že je niekoľko hnutí aj tuná v parlamente, alebo politických projektov, s ktorými sa v tejto téme zhodujeme, a je zarážajúce, že sic členmi a ľuďmi, ktorí hlasovali za programové vyhlásenie predchádzajúcej vlády, sa nám v tejto téme nepodarilo presvedčiť vtedajších kolegov, a preto s týmto návrhom zákona prichádzame opätovne aj pred novovzniknutú vládu po roku 2012 a snažíme sa hovoriť o tom, že naozaj by sme mali túto absenciu vo vzťahu k voleným orgánom územnej samosprávy do nášho právneho systému zaviesť. Skutočne kombinácia exekutívnych funkcií starostov alebo županov s výkonom poslaneckého mandátu otvára mnohé otázky. Jedna z takých tých prvoplánových je priamo otázka zdrojovosti, kedy aj v čase konsolidácie verejných financií sa ľudia veľmi oprávnene pýtajú na to, že či nemáme alebo tie jednotlivé politické projekty nemajú dostatočnú personálnu kapacitu na to, aby obsadzovali aj tieto exekutívne volené funkcie inými nominantmi ako tými, ktorí určujú všeobecnú legislatívu tuná v pléne parlamentu. Viem, že v tejto téme ohlásil samotný predseda strany SMER a premiér krajiny posun, ktorý my sme navrhovali v roku 2011, a to je, že ak by priamo sme neriešili túto otázku ústavne, a to vertikálnym vyriešením nemožnosti vlastne kandidatúry alebo nezlučiteľnosti funkcií mandátu poslanca s exekutívnymi funkciami samosprávy a regiónov, tak sa aspoň pozrieme na platovú zdrojovosť, a teda príde návrh zákona, ktorý očakávame, že keďže to bol priamo záväzok predsedu vlády, že z viacerých volených funkcií bude plynúť iba jeden plat, čo by odstránilo z môjho pohľadu ten najväčší tlak verejnej mienky a z môjho pohľadu aj tú prvoplánovosť a minimálne, ak sa teda niekto cíti, že vie zastávať dve-tri funkcie vo volených funkciách samosprávy, tak by nezaťažoval rozpočet týchto inštitúcií viacerými platmi. Ak k tejto úprave príde, samozrejme sa k nej hlásime a ju podporíme, a preto si vás dovoľujeme požiadať aj o podporu tohto návrhu zákona. Chcem upozorniť, že je to návrh ústavného zákona, ktorý by neriešil iba parciálnu časť, teda zdrojovosť a platy, ale by vyriešil z nášho pohľadu právnu medzeru, a to priamo úpravou ústavy a mali by sme nielen vyriešenú inkompatibilitu s funkciami v komerčnej sfére, ale aj s funkciami volených zástupcov. To, že budeme túto tému opakovane predkladať, ako som hovoril úvodom, svedčí iba o konzistencii našich postojov, postojov pôvodných štyroch Obyčajných ľudí, ktorí pôsobili za vlády Ivety Radičovej a snažili sa priamo predložením takého návrhu toto vtedajšej vládnej väčšiny. To isté robíme aj teraz a dúfam, že tá miera konzistencie v tomto konaní je nespochybniteľná. A ďakujem všetkým predkladateľom z nášho klubu, ktorí ako skupina poslancov tento návrh podávajú a svedčia o tom, že ak sme niečo vo voľbách sľúbili, tak prinášame to do pléna Národnej rady. A prosíme zodpovedné pani poslankyne a pánov poslancov, aby nás v tejto snahe podporili, a aby sme vyriešili neblahý a nedobrý stav v tejto otázke a raz a navždy mali vyriešené tzv. reťazenie funkcií. Ďakujem za pozornosť a ešte raz sa prihováram za podporu.